HAAL DIE MEDIA SE SONDES HULLE IN? – Vuurslag
HAAL DIE MEDIA SE SONDES HULLE IN?
Vuurslag	Algemeen	 Julie 12, 2011 2 Minutes
Verlede week het daar ‘n groot storm losgebars rondom die Britse poniepers toe dit onthul is dat die koerant News Of The World verskeie mense se selfone gekuberkraak het om inligting te kry wat hulle in eksklusiewe stories kon gebruik.
Die slagoffers van hierdie meeluisterskandaal het onder andere Britse koninklikes, glanspersone, ‘n skoolmeisie wat vermoor is en later selfs die slagoffers van die terreuraanvalle op die Londense vervoerstelsel op 7 Julie 2005 ingesluit. Dit was juis toe
laasgenoemde inligting bekend geraak het was dit die laaste strooi wat die kameel se rug gebreek het. Die publiek het met groot ontsteltenis gereageer en maatskappye het hulle advertensies ontrek.
Die maatskappy wat die koerant besit het op die ou einde besluit om die koerant te sluit. Die laaste uitgawe het op Sondag 10 Julie verskyn.
Die Britse eerste minister het aangekondig dat dit nou die einde van selfregulering is vir die media in Britanje. Hy wil nou ‘n
onafhanklike liggaam in die lewe roep wat die media nou sal reguleer. Hierdie skandaal hou ‘n groot gevaar in vir persvryheid in Britanje en oor die wêreld heen. Vanoggend verskyn daar ‘n berig op Praag se nuusblad
http://praag.co.za/ dat die voormalige Britse eerste minister Gordon Brown nog twee ander koerante uitgewys het vir ‘n ondersoek. Hy beweer dat hulle oneties opgetree het deur wederegtelik vertroulike inligting van hom te bekom en dit te publiseer.
Dit sal nog gesien moet word of hierdie gebeure dalk vet in die vuur is vir die ANC en hulle meelopers wat ook selfregulering vir Suid-Afrikaanse media wil opskort en dit wil vervang met ‘n sogenaamde mediatribunaal wat klagtes van onetiese gedrag deur die media sal hanteer.
Een van die bloggers wie se inskrywings ek gereeld lees, Bierpens, het op sy blog
http://www.bierpens.co.za/ gereeld gewaarsku teen die
onverantwoordelike praktyke van die media en die manier hoe hulle skandes van die bekendes wil ontbloot. Hierdie mense is bekend omdat hulle sangers, musikante of akteurs is. Wat hulle in hulle privaat lewens doen het niks met ons as gewone publiek uit te waai nie. Persvryheid is wel ‘n baie belangrike bousteen van ons moderne samelewing vandag. Maar wat help dit as die media hierdie vryheid misbruik?
Ek hou gebeure in die volgende paar maande met ‘n arendsoog dop.
Gepubliseer Julie 12, 2011
Previous Post TRIPARTHEID SE VERWARRINGS
Next Post Sterkte vir die Bokke